মুসলিমদের মুলতান বিজয় (৭১৪)

**মুলতান বিজয়** ছিল মুলতান শহরের বিরুদ্ধে উমাইয়াদের পরিচালিত একটি সামরিক অভিযান, যা সফল হয় এবং মুলতান উমাইয়া খিলাফতের অন্তর্ভুক্ত হয়। এ অভিযানটি  মুহাম্মাদ বিন কাসিমের নেতৃত্বে পরিচালিত হয় এবং এটিই তাঁর শেষ সামরিক অভিযান ছিল। 

## পটভূমি
মুহাম্মাদ বিন কাসিমের নেতৃত্বে উমাইয়া বাহিনীর আরোর জয় করার পর ইরাকের উমাইয়া গভর্নর হাজ্জাজ বিন ইউসুফ মুহাম্মদকে নির্দেশ দেন যে, তিনি যেন আরোর বা মুলতানে স্থায়ীভাবে অবস্থান গ্রহণ করেন। মুহাম্মদ শেষ পর্যন্ত মুলতানকেই তাঁর পরবর্তী লক্ষ্য হিসেবে নির্ধারণ করেন। মুলতানের পথে অগ্রসর হওয়ার সময় তিনি রাজা দাহিরের চাচাতো ভাই কাকসার নেতৃত্বাধীন একটি দুর্গ অবরোধ করেন। কিছুদিনের অবরোধের পর দুর্গটি উমাইয়াদের হাতে পতিত হয়। কাকসা আত্মসমর্পণ করে মুহাম্মদের আনুগত্য স্বীকার করেন এবং পরবর্তীতে তিনি মুহাম্মাদের একজন বিশ্বস্ত পরামর্শদাতা হিসেবে পরিগণিত হন। এরপর গলকান্দা (ঘোলকান্দা) নামে আরেকটি দুর্গও উমাইয়াদের হাতে পরাস্ত হয়। এই সংঘর্ষে প্রায় ৪,০০০ সৈন্য নিহত হয়। দুর্গটির গভর্নর পালিয়ে সিক্কা দুর্গে আশ্রয় নেন; কিন্তু সাধারণ অধিবাসীরা আত্মসমর্পণ করলে তাদের জান ও মালের নিরাপত্তা দেওয়া হয়।

## বিজয়
উমাইয়া বাহিনী মুলতানের নিকটবর্তী সিক্কা দুর্গে পৌঁছায়, যা রাভি নদীর দক্ষিণ তীরে অবস্থিত ছিল। বাছড়া নামক এক ব্যক্তি তখন সিক্কা দুর্গের নেতৃত্বে ছিলেন। তিনি তার সৈন্যদের নিয়ে মুসলমানদের বিরুদ্ধে যুদ্ধের জন্য বেরিয়ে আসেন এবং উভয় পক্ষের মধ্যে তীব্র যুদ্ধ শুরু হয়। এভাবে খণ্ড খণ্ড যুদ্ধ চলতে থাকে এবং অবরোধ ১৭ দিন স্থায়ী হয়; শেষ পর্যন্ত দুর্গটি মুসলমানদের দখলে আসে। তবে এতে তাদের বড় ক্ষতি হয়; এতে ২৫ জন কর্মকর্তা ও ২১৫ জন সৈন্য নিহত হয়। মুহাম্মাদ এতে ক্ষুব্ধ হয়ে দুর্গটি ধ্বংস করার নির্দেশ দেন। বাছড়া পালিয়ে মুলতানে চলে যান। এরপর উমাইয়ারা মুলতানের দিকে অগ্রসর হয়। সেখানে বাছড়া তার লোকদের নিয়ে বেরিয়ে আসেন, কিন্তু উমাইয়ারা তাকে প্রতিহত করে। যুদ্ধ দুই মাস ধরে চলে। দুর্গের রক্ষীরা গুলতি ও প্রক্ষেপণযন্ত্র ব্যবহার করে পাথর ও তীর নিক্ষেপ করে। যুদ্ধে মুসলমানদের রসদ ফুরিয়ে আসতে থাকে এবং তারা নিজেদের গাধা খেতে বাধ্য হয়।

উমাইয়ারা প্রাচীর ভেদ করতে বা শহর দখল করতে ব্যর্থ হয়। যুদ্ধ চলাকালীন শহরের এক ব্যক্তি এসে তাদের জানায় যে, প্রাচীরের উত্তরাংশে এমন একটি অংশ আছে, যেখান দিয়ে শহরে পানি সরবরাহ হয়। চাচনামা অনুযায়ী, উমাইয়া সৈন্যরা সেই অংশ দিয়ে গোপনে প্রবেশ করে প্রাচীরে ফাটল সৃষ্টি করে। আল-বালাজুরি উল্লেখ করেন যে, তারা পানির উৎস কেটে দেয়, যার ফলে শহর নিঃশর্ত আত্মসমর্পণ করে। এই যুদ্ধে মুলতানের ৬,০০০ সামরিক ব্যক্তি নিহত হয় এবং তাদের অনুসারীদের দাস করা হয়। তবে কারিগর, ব্যবসায়ী ও সাধারণ মানুষদের রেহাই দেওয়া হয়। মুসলমানরা বিপুল পরিমাণ স্বর্ণ লাভ করে।

## পরবর্তী অবস্থা
মুলতান বিজয়ই ছিল মুহাম্মদ বিন কাসিমের শেষ সামরিক অভিযান। সিন্ধু ও তার আশপাশের অঞ্চলে ধারাবাহিক সাফল্যের মাধ্যমে তিনি উমাইয়া শাসনের প্রভাব বিস্তার করলেও মুলতান জয়ের পর তার অভিযানের ধারাবাহিকতা হঠাৎ করেই থেমে যায়। রাজনৈতিক পরিবর্তনের কারণে তার এই বিজয়যাত্রার সমাপ্তি ঘটে। ৭১৪ খ্রিস্টাব্দে ইরাকের শক্তিশালী উমাইয়া গভর্নর হাজ্জাজের মৃত্যু হয়। তিনি মুহাম্মদের প্রধান পৃষ্ঠপোষক ও অভিভাবক ছিলেন। একই সময়ে উমাইয়া খলিফা প্রথম আল-ওয়ালিদের মৃত্যু ঘটে। মুহাম্মাদ বিন কাসিমের সামরিক ও প্রশাসনিক ক্ষমতার ভিত্তি অনেকাংশেই তাদের সমর্থনের ওপর নির্ভরশীল ছিল। প্রথম আল-ওয়ালিদের পর সুলাইমান ইবনে আব্দুল মালিক  সিংহাসনে আরোহণ করেন এবং তাঁর শাসনামলে হাজ্জাজ কর্তৃক নিয়োগপ্রাপ্ত কর্মকর্তাদের বিরুদ্ধে কঠোর প্রতিক্রিয়া শুরু হয়। ফলে মুহাম্মাদকে ইরাকে ফিরে আসার নির্দেশ দেওয়া হয়। আদেশ পালন করে তিনি ফিরে গেলে তাকে গ্রেপ্তার করা হয়। নতুন গভর্নরের নির্দেশে তাকে কারারুদ্ধ করা হয় এবং নির্যাতন করা হয়। অবশেষে কারাগারেই তাঁর মৃত্যু ঘটে।

## তথ্যসূত্র


## গ্রন্থপঞ্জি

* Hugh Kennedy (2007), The Great Arab Conquests: How The Spread Of Islam Changed the World We Live in.https://archive.org/details/the-great-arab-conquests-how-the-spread-of-islam-changed-the-world-we-live-in-pdf-room/page/305/mode/1up

* Gobind Khushalani (2006), Chachnamah Retold : An Account Of The Arab Conquest Of Sindh.

* Muhammad Talha Amin Baruah (2025), Conquest of Sindh, Biography of Amir Imaduddin Muhammad bin Qasim (d.715).

বিষয়শ্রেণী:উমাইয়া খিলাফত জড়িত লড়াই
বিষয়শ্রেণী:৭১৪-এ প্রতিষ্ঠিত